કિન્ડલ અને નૂક બનાવનારા એમ કહે છે કે એમનું ઉપકરણ વાપરવા માટે કમ્પ્યૂટરનીય જરૂર નથી જો તમારા ઘરમાં વાયરલેસ કનેકશન હોય તો તમે કમ્યૂટર વગર પણ નૂક કે કિન્ડલ વાપરી શકો છો. કેટલીક વાતો ગાંડાં કાઢવા જેવી પણ સાંભળવા મળે છે. એક વૈજ્ઞાનિક એમ કહે છે કે તમે CHIP ચિપ બનાવીને નેત્રપટલમાં મૂકો તો તમારે ઈ-રીડર વસાવવાનીય જરૂર નહિ. એક નિષ્ણાત એવું કમ્પ્યૂટર બનાવવા માગે છે કે જેને છાપા કે મૅગેઝિનની જેમ વાળીને તમે તમારા ખિસ્સામાં કે પાકીટમાં મૂકી શકો. અમેરિકાના સંરક્ષણ ખાતાને આવા કમ્યૂટરમાં સારો રસ જાગ્યો છે. એનું કારણ એ છે કે એ અનબ્રેકેબલ અને બીજું એનો સ્ક્રીન ફલેક્ષીબલ છે. એની આ વિશિષ્ટતાને લીધે એ રણભૂમિ પર વાપરવું સહેલું છે. જો કે અત્યારે તો આ માત્ર કલ્પના છે, પણ એના આયોજકોની ધારણા છે કે આવતાં પાંચ વર્ષમાં આ કલ્પના સાકાર થઈ જશે અને ત્યારે અમેરિકાના સૈનિકો પાસે એવું ઉપકરણ હશે જે એમને લડવામાં આડકતરી રીતે મદદરૂપ થશે.